S-581/2009

Mál þetta, sem þingfest var 17. desember sl. og dómtekið 1. febrúar sl., er höfðað með ákæru lögreglustjórans á Selfossi, dagsettri 15. nóvember 2009, á hendur Á-kk-þgf H-kk-þgf, kt. 000000-0000, Grundartanga 31, Mosfellsbæ,

I.

„ fyrir innbrot og þjófnað

með því að hafa, aðfaranótt fimmtudagsins 13. nóvember 2008 brotist inn í iðnaðarhúsnæði að Austurmörk 9, Hveragerði og stolið þaðan Acer tölvuflatskjá, tölvulyklaborði, þremur toppasettum, tveimur loftskröllum, þremur loftlyklum, loftsög, skralllyklasetti, réttingarsetti, startköplum, álagsmæli fyrir rafgeyma, rörtöngum, hamri, sexköntum, skífumáli, vasaljósi, rafsuðtransa, rúllu pallettutjakki, fiskikari og rúllu af handþurrkum, allt samtals að verðmæti kr. 1.028.000.

Telst brot ákærða varða við 1. mgr. 244. gr. almennra hegningarlaga nr. 19 frá 1940.

II.

fyrir umferðarlagabrot

með því að hafa, í kjölfar atburða í ákærulið I, ekið vörubifreiðinni UB-412 sviptur ökurétti og án þess að hafa öðlast ökuréttindi til að aka vörubifreið, undir miklum áhrifum amfetamíns og metamfetamíns frá Austurmörk í Hveragerði áleiðis til Reykjavíkur þar til lögregla stöðvaði akstur ákærða á Suðurlandsvegi við bifreiðastæði á móts við Norðlingaholt í Reykjavík.

Telst brot ákærða varða við 1. mgr. 48. gr. og 1., sbr. 2. mgr. 45. gr. a. umferðarlaga nr. 50,1987, sbr. 5. gr. laga nr. 66, 2006, sbr. 1. mgr. 100. gr. nefndra umferðarlaga.

III.

fyrir fíkniefnabrot

með því að hafa, fimmtudaginn 13. nóvember 2008 haft í vörslum sínum að Trönuhrauni 7, Hafnarfirði 32,92 g af amfetamíni og 13 stykki af ecstasy töflum er lögregla fann við leit í húsnæðinu umrætt sinn.

Telst brot ákærða varða við 2. gr., sbr. 5. og 6. gr. laga um ávana- og fíkniefni nr. 65/1974 með síðari breytingum og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar samkvæmt 101. og 102. gr. umferðarlaga nr. 50,1987 með síðari breytingum, frá 19. desember 2010 að telja og til að sæta upptöku á framangreindum fíkniefnum (efnaskrá nr. 14954), samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Ákærði kom fyrir dóminn þann 1. febrúar sl. og játaði greiðlega sök í öllum ákæruliðum. Er játning hans í samræmi við gögn málsins og verður hann sakfelldur fyrir brot sín en þau eru í ákæru rétt færð til refsiákvæða. Ákærði hefur með háttsemi sinni unnið sér til refsingar. Farið var með málið samkvæmt ákvæðum 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga. Ákærði hefur með háttsemi sinni unnið sér til refsingar.

Samkvæmt sakavottorði, sem liggur frammi í málinu, á ákærði langan sakaferil að baki, allt frá árinu1997. Frá árinu 1997 til 21. maí 2008 hefur ákærði verið sakfelldur sex sinnum fyrir brot gegn 244 gr. almennra hegningarlaga, tvisvar sinnum fyrir að aka sviptur ökurétti, einu sinni fyrir brot gegn 45. gr. a. umferðarlaga og níu sinnum fyrir brot gegn lögum um ávana- og fíkniefni.

Þann 16. febrúar 2009 var ákærði dæmdur til greiðslu 200.000 króna sektar fyrir brot gegn 1., sbr. 2., mgr. 45. gr. a umferðarlaga og sviptur ökurétti í tvö ár frá 19. desember 2010. Þann 22. apríl 2009 var ákærði dæmdur í tveggja mánaða fangelsi, skilorðsbundið í tvö ár, fyrir brot gegn 1. mgr. 244. gr. almennra hegningarlaga og var um hegningarauka að ræða. Þann 30. október 2009 var ákærði dæmdur í tólf mánaða fangelsi fyrir hraðakstur, brot gegn lögum um ávana- og fíkniefni, brot gegn 1. og 2. mgr. 45. gr. a. umferðarlaga og að aka sviptur ökurétti og fleiri umferðarlagabrot og sviptur ökurétti ævilangt. Þann 12. nóvember 2009 gekkst ákærði undir sátt fyrir brot gegn lögum um ávana- og fíkniefni og var honum gert að greiða 90.000 krónur í sekt til ríkissjóðs.

Brot þau sem ákærði hefur verið sakfelldur fyrir nú framdi hann áður en dómur gekk þann 16. febrúar 2009, 22. apríl 2009 og 30. október 2009 og áður en ákærði gekkst undir sáttina þann 12. nóvember 2009. Verður ákærða því gerður hegningarauki samkvæmt reglum 78. gr. almennra hegningarlaga nr. 19/1940 við dóminn frá 16. febrúar 2009, en þá var ákærði sakfelldur fyrir brot gegn 1., sbr. 2., mgr. 45. gr. .a umferðarlaga. Ákærði hefur í máli þessu verið sakfelldur fyrir þjófnað á miklum verðmætum. Þá var hann með mikið af fíkniefnum í vörslum sínum auk þess að aka undir miklum áhrifum fíkniefna, sviptur ökurétti og án réttinda til að aka vörubifreið.

Í matsgerð Rannsóknastofu í lyfja- og eiturefnafræði, dagsettri 10. desember 2008, kemur fram að í blóði ákærða hafi mælst 1795 ng/ml af amfetamíni og að metamfetamín í blóði hafi mælst 20 ng/ml. Hefur vart sést eins mikið magn af amfetamíni í blóði í dómum áður.

Með vísan til þess sem að ofan greinir þykir refsing ákærða hæfilega ákveðin fangelsi í tvo mánuði. Með vísan til sakaferils ákærða þykja ekki efni til að skilorðsbinda refsinguna. Þá ber að svipta ákærða ökurétti með vísan til 6. mgr. 102. gr. umferðarlaga nr. 50/1987 í fimm ár. Ákærði sæti einnig upptöku á fíkniefnum eins og í dómsorði greinir.

Að þessum niðurstöðum fengnum ber að dæma ákærða til að greiða allan sakarkostnað. Samkvæmt yfirliti yfir sakarkostnað er hann 489.960 krónur. Þar með talinn er kostnaður við að sækja mótorhjól og fleira til Hafnarfjarðar samtals 30.976 krónur. Ekki verður af gögnum málsins séð að sá kostnaður falli undir sakarkostnað er ákærða ber að greiða en hjólið tengist ekki háttsemi samkvæmt ákæru. Þá ber að dæma ákærða til að greiða þóknun skipaðs verjanda síns, S-kk-ef S-kk-ef hæstaréttarlögmanns, 90.000 krónur að meðtöldum virðisaukaskatti.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, Á-kk-nf H-kk-nf, sæti fangelsi í tvo mánuði.

Ákærði skal sviptur ökurétti í fimm ár frá birtingu dóms þessa.

Ákærði sæti upptöku á 32,92 grömmum af amfetamíni og 13 stykkjum af ecstasy töflum.

Ákærði greiði sakarkostnað, samtals 548.984 krónur, þar með talda þóknun skipaðs verjanda síns, S-kk-ef S-kk-ef hrl., 90.000 krónur að meðtöldum virðisaukaskatti.

Á-kvk-nf G-kvk-nf.